钦定古今图书集成/理学汇编/文学典/第109卷 > 徐繗
## 钦定古今图书集成/理学汇编/文学典/第109卷 > 徐繗

按《列朝诗集》：“繗字绍卿，世居吴之洞庭山。祖德辉，冨
敌国。父天常，有游闲公子之习，以轻财损其家。父卒，
其母蔡携绍卿依同母弟羽以居，所谓九逵先生者
也。绍卿少为诸生，受学于其舅氏，诗文皆得指授。长
与黄省曾兄弟善，绍卿少省曾一岁，省曾顾兄事之。
初名陵，字少卿，慕李陵之为人，跌宕自喜，时时从少”
年为狎游，耽昵倡乐，尽废其产。挟箧游建业，遍览形
胜，召秦淮歌姬，命酒剧饮，酒酣以往，援笔赋诗，感叹
六代兴亡之际，高歌长啸，引声出萧漻间，视举世无
如也。数射策不中，遂弃去。晚年食贫丧子，一老女寡
居。逾年一入城市，寄浮屠舍，萧然旅人，前所与游者
咸逝。皇甫子循及张敉、刘凤扫室布席，争延致之。虽
笃老，槃案杯閜间，雅谑迭奏，至漏下卒不倦。间有所
不可，论辩𧔧涌，意气勃发，坚悍少年弗如也。年八十
六而卒。绍卿少为诗，与二黄及皇甫子安互相摩切。
晚而称同调者，则子循与二黄之子河水、姬水也。河
水称其诗“贵华彩，尚标致，经营用思，愈老愈深，吟咏
再三，真赏自得。”子循为醵金刻其《集，序》而传之。